|  |  |
| --- | --- |
| ,,დაცული ტერიტორიების (ქობულეთი, კინტრიში, მტირალა, მაჭახელა) მიმდებარე დასახლებებში ადგილობრივი მოსახლეობის საჭიროებების შესწავლა-განხილვა და მათი შემდგომი მოგვარების მიზნით ადგილობრივ ორგანოებთან თანამშრომლობა“ | |
| **კითხვარი** | 1. მოქმედებს თუ არა მუნიციპალური პროგრამები დაცული ტერიტორიების და მიმდებარედ მცხოვრები მოსახლეობის ალტერნატიული გათბობის საშუალებების შესახებ და არის თუ არა მომართვიანობა მოსახლეობიდან ამ საკითხზე?   ალტერნატიული გათბობის საშუალების პროგრამა განახორციელა ხელვაჩაურის მუნიციპალიტეტმა. როგორც ჩემთვის ცნობილი შეძენილ და მოსახლეობაზე დარიგებული იქნა ბიომასის ბრიკეტები. პროგრამა მიმდინარეობდა 2020-2021 წლებში. ბოლო დროს კი პროგრამის განხორციელებას გარკვეული სირთულეები შეექმნა ბრიკეტების ფასების ზრდის გამო, რამაც გაართულა სახელმწიფო შესყიდვის პროცედურა.  გარდა ამისა, მაჭახელას ხეობის მოსახლეობა მუნიციპალიტეტისაგან დამოუკიდებლად ახორციელებს ხეობაში ალტერნატიული საწვავის - თხილის ნაჭუჭის შემოტანას. ეს პრაქტიკა დაინერგა 2017 წლიდან UNDP პროექტის და მაჭახელას ეროვნული პარკის მხარდაჭერით და დღემდე ხორციელდება. დაახლ. 50 ოჯახს შემოაქვს თხილის ნაჭუჭი (საერთო რაოდენობით 150 ტონა).  მუნიციპალიტეტის მხრიდან ამ პროცესის ხელშეწყობის, მაგ. ხეობამდე ან ხეობის შიგნით ტრანსპორტირების უზრუნველყოფის, ან ფასის ნაწილობრივი სუბსიდირების გზით შესაძლებელია მომხმარებელთა რაოდენობის გაზრდა.   1. არის თუ არა მომართვიანობა დაცული ტერიტორიების და მიმდებარედ მცხოვრები მოსახლეობიდან მტაცებელი ცხოველების მიერ შინაური ცხოველებისა და სასოფლო-სამეურნეო სავარგულების დაზიანების თაობაზე? გთხოვთ, მოგვაწოდოთ ამ კუთხით არსებული მდგომარეობის და საჭიროებების შესახებ ინფორმაცია და თქვენი მოსაზრება.   დეტალური ინფორმაცია მიმართვიანობის შესახებ, კერძოდ მტაცებელი ცხოველების მიერ შინაური ცხოველების ან სავარგულების დაზიანების ფაქტების ან მიყენებული ზარალის მასშტაბების შესახებ ჩემთვის უცნობია. თუმცა ადგილობრივ მოსახლეობასთან კერძო საუბრებიდან ირკვევა რომ ასეთი შემთხვევები რეგულარულად ხდება, რაც მოსალოდნელია შედარებით მკაცრი დაცვის რეჟიმის მქონე დაცული ტერიტორიის მიმდებარედ. კონკრეტული ინფორმაცია შეიძლება მოძიებულ იქნას დ.ტ. ადმინისტრაციიდან და მუნიციპალიტეტის ადგილობრივი წარმომადგენლისგან.  UNDP პროექტის მხარდაჭერით 2017-2018 წლებში მოხდა ელექტროღობეების საცდელი პროგრამა, სადაც ჩართული იყო მაჭახლის ხეობის 11 ოჯახი. კვლევამ წარმატებით ჩაიარა და მიღებული გამოცდილების საფუძველზე, 2020-21 წლებში ხელვაჩაურის მუნიციპალიტეტმა განახორციელა ანალოგიური პროგრამა, მოახდინა ელ. ღობეების მოწყობილობის მიწოდება მუნიციპალიტეტის იმ დასახლებებში სადაც ხდებოდა მტაცებელი ცხოველების მიერ საქონლისა და ნარგავების დაზიანება. დეტალური ინფორმაცია მუნიციპალური მიზნობრივი პროგრამის შედეგების შესახებ ხელვაჩაურის მერიაში იქნება ხელმისაწვდომი.   1. გთხოვთ, მოგვაწოდოთ თქვენი მოსაზრება მუნიციპალიტეტში არსებული დაცული ტერიტორიების ფარგლებში გარემოს დაცვითი ღონისძიებებისა და საჭიროებების შესახებ, მათ შორის, ახალი დაცული ტერიტორიის დადგენის საკითხზე. (გთხოვთ, ყურადღება გაამახვილოთ დასახლებულ პუნქტებში სტიქიურად წარმოშობილი ნაგავსაყრელების საკითხზე და მის გავლენაზე დაცულ ტერიტორიასა, თუ სხვა არეალებზე).   მაჭახლის ხეობაში ახალი დაცული ტერიტორიის - დაცული ლანდშაფტის დაარსების შესახებ კანონი 2022 წლის სექტემბერში იქნა მიღებული საქართველოს პარლამენტის მიერ, სადაც ასევე განსაზღვრულია ტერიტორიაც. ხელვაჩაურის მუნიციპალიტეტში, ჭარნალის ხეობაში არის ასევე პოტენციალი მცირე ზომის დაცული ტერიტორიის დაარსებისა. ამ მიმართულებით მუშაობს საერთაშორისო ორგანიზაცია „Fauna and Flora International”, რომელსაც ჰქონდა ამ საკითზე კომუნიკაციები ხელვაჩაურის მუნიციპალიტეტთან.  მაჭახლის ხეობაში დაცული ლანდშაფტის ტერიტორიაზე გარემოს დაცვის მიმართულებით ძირითადი გამოწვევებია (სამომავლოდ შეიძლება კიდევ უფრო გაიზარდოს):   * დაბალანსებული რესურს-სარგებლობის (ძირითადად ტყის -მერქნული, ასევე წყლის) უზრუნველყოფა. ამას ასევე უკავშირდება ალტერნატიული საწვავით უზრუნველყოფის საკითხი * ადამიანი-მტაცებლის კონფლიქტის შერბილება (დათვის მიერ საქონლის, ფუტკრის, ნათესების დაზიანება). * მზარდი ტურიზმი და მასთან დაკავშირებული ინფრასტრუქტურის განვითარება-გაფართოება, რასაც შეიძლება უკავშირდებოდეს ტრადიციულ ლანდშაფტთან და გარემო პირობებთან შეუსაბამო შენობა ნაგებობების გაჩენა. გაზრდილი ტურისტული ნაკადით გამოწვეული გარემოზე ზეწოლა, გადაადგილების შეზღუდვა, დანაგვიანება, ა.შ. ამ პრობლემების დასარეგულირებლად სივრცით ტერიტორიული დაგეგმარების და განაშენიანების რეგულირების გეგმების საჭიროება. * ასევე არსებობს (და სამომავლოდ გაიზრდება) მდინარე მაჭახელისწყლის და მისი შენაკადების დაცვის საჭიროება როგორც მყარი ნარჩენების, ასევე ჩამდინარე და საკანალიზაციო წყლებისგან. * ნარჩენების მიმართულებით საჭირო იქნება ნარჩენების შეგროვების და ხეობიდან გატანის სისტემის ორგანიზება. ამ მიზნით, UNDP პროექტის მიერ, ხელვაჩაურის მუნიციპალიტეტის თანადაფინანსებით შეძენილი იქნა მცირეგაბარიტული ავტომობილი ხეობის სოფლებიდან ნარჩენების გამოსატანად. პროცესის მართვას ახორციელებს ხელვაჩაურის მუნიციპალიტეტი. * რაც შეეხება წყალარინების სისტემას, აქ შეიძლება გამოყენებული იქნას KfW-ს მხარდაჭერით მიმდინარე “აჭარის დაბებისა და სოფლების წყალმომარაგებისა და წყალარინების პროგრამის“ გამოცდილება. პროგრამა არ ფარავს კონკრეტულად მაჭახლის ხეობას თუმცა იქ გამოცდილი და დანერგილი ტექნოლოგიები, მიდგომები შეიძლება განხორციელდეს მაჭახლის ხეობაშიც.  1. გთხოვთ, მოგვაწოდოთ ინფორმაცია სოფლის მდგრადი განვითარების მიმართულებით, კერძოდ, დაცული ტერიტორიების შექმნისა და მართვის თვალსაზრისით, აჭარის სოფლის მეურნეობის სამინისტროს, მუნიციპალური პროგრამების და არასამთავრობო ორგანიზაციების ღონისძიებების (აქტივობების) შესახებ, პროგრამებში მოსახლეობის ჩართულობის აქტივობის ხარისხის მითითებით. ასევე, გაგვიზიარეთ თქვენი შეხედულებები და მოსაზრებები ამ კუთხით.  * UNDP-მხარდაჭერით ამჟამად მიმდინარეობს მაჭახლის დაცული ლანდშაფტის ადმინისტრაციის დაარსების ხელშემწყობი პროგრამა, რომელიც მიზნად ისახავს თუშეთის დაცულ ლანდშაფტის გამოცდილების გაზიარებას ლანდშაფტის ადმინისტრაციის სტრუქტურის და საქმიანობის შესახებ. ამავე პროგრამის ფარგლებში ლანდშაფტის ტერიტორიაზე მდებარე სკოლებს მიეწოდება გარემოსდაცვითი საგანმანათლებლო მასალები და თვალსაჩინოებები. გარდა ამისა განხორციელდება დაცული ლანდშაფტის ბრენდირების და პოპულარიზაციის ხელშემწყობი ღონისძიებები. * UNDP, იაპონიის მთავრობასთან თანამშრომლობით მუშაობს პროგრამაზე, რომელიც ითვალისწინებს შეშაზე მოთხოვნილების შემცირების მიზნით ლანდშაფტის ტერიტორიაზე არსებულ შესაბამის სოფლებში ალტერნატიული ენერგიის მწარმოებელი მოწყობილობების მოწოდებას. საბოლოო გადაწყვეტილება პროგრამის მხარდაჭერის შესახებ მიღებული იქნება 2023-ის დასაწყისში.   დეტალური ინფორმაცია UNDP-ის მიერ მაჭახელას ეროვნული პარკის და ადგილობრივი მოსახლეობის მხარდაჭერის მიზნით განხორციელებული საქმიანობის შესახებ ხელმისაწვდომია პროექტის საბოლოო შედეგების სახელმძღვანელოში, შემდეგ ბმულზე:  https://www.undp.org/ka/georgia/publications/აჭარის-რეგიონის-დაცული-ტერიტორიების-ქსელის-გაფართოება-და-მათი-მართვის-დახვეწა-საბოლოო-შედეგები-გამოცდილება-და-რეკომენდაციები |